《田中行》
宋代·晃冲之

落叶如流人，迁徙不可收。
严霜枯百草，清此山下沟。
我行将涉之，脱履笑复休。
怃然顾篮舆，崎岖反经丘。
天风吹我裳，彼亦难久留。
晚过柳下门，鸟声上嘲啾。
父老四五辈，向我如有求。
邀我酌白酒，酒酣语和柔。
指云此屋南，颇有良田畴。
劝我耕其中，庶结同社游。
吾母性慈俭，此事诚易谋。
伯也久吏隐，可能吾无忧。
请归召家室，卖衣买肥牛。
所望上帝喜，祈谷常有秋。